中伏日永叔遺冰
作者：梅堯臣
朝代：宋

paragraphs: 日色若炎火，正當三伏時。
盤冰賜近臣，絡繹中使馳。
瑩澈肖水玉，凜氣侵人肌。
近日多故友，分貺能者誰。
信都顧貧賤，物物義不遺。
念我老且病，赤疿生枯皮。
巨塊置我前，凝結造化移。
畏冷不敢食，有類夏蟲疑。
雖然已快意，何必咀嚼爲。
天子厚於公，不使熾毒欺。
公亦厚於我，將恐煎熬隨。
我有舐犢愛，自憐小子龜。